EkBass/fiwiki-20250220-pages-articles huggingface dataset:
Transilvanian saksit

Transilvanian saksit (, ) ovat yksi Romanian saksalaisiin kuuluvista etnisistä ryhmistä. He ovat etnisiä saksalaisia, jotka ovat asuneet nykyisin Romaniaan kuuluvassa Transilvaniassa 1100-luvulta lähtien. Transilvanian saksien lukumäärä on vähentynyt huomattavasti toisen maailmansodan jälkeen erityisesti Saksan liittotasavaltaan kohdistuneen muuttoliikkeen seurauksena. ==Siebenbürgen-nimen tausta== Alueen saksankielinen nimi Siebenbürgen viittaa seuraaviin seitsemään saksien asuttamaan linnoitettuun kaupunkiin: *Bistritz (, ) *Hermannstadt (Sibiu, Nagyszeben) *Klausenburg (Cluj-Napoca, Kolozsvár) *Kronstadt (Brașov, Brassó) *Mediasch (Mediaș, Medgyes) *Mühlbach (Sebeș, Szászsebes) *Schässburg (Sighișoara, Segesvár) ==Transilvanian saksien määrä== *1880: 211 748 *1890: 217 640 *1900: 233 019 *1910: 234 085 *1930: 745 421 *1956: 384 708 *1977: 359 109 *1992: 119 462 *2002: 60 088 ==Aiheesta muualla== Luokka:Saksalaisten diaspora Luokka:Romanian etniset ryhmät Luokka:Transilvanian historia
Kerppu

Kerppu voi tarkoittaa seuraavia: * lehdekset, kerpot eli kerput, perinteiseen karjatalouteen liittyneessä lehdestyksessä karjan talviravinnoksi korjattuja puiden ja pensaiden oksia * kerpu eli kerppu, nahkiaisista käytetty kappalemitta (31 kpl)
Kus tba

Kus tba () eli Kilpikonnajärvi on pieni järvi Georgian pääkaupungin Tbilisin laitamilla. Se on nimetty alueella eläneiden lukuisten kilpikonnien mukaan. Järven toinen, vähemmän käytetty nimi on Korki (). Kilpikonnajärvi sijaitsee Mtatsminda-vuoren metsäisellä pohjoisrinteellä 686,7 metriä merenpinnan yläpuolella. Vettä järveen tuo pieni Varazis-khevi-joki, Mtkvarin sivuhaara. Järven pinta-ala on 0,034 neliökilometriä ja sen valuma-alue on 0,4 neliökilometrin suuruinen. Järven syvin kohta on vain 2,6 metriä. Kilpikonnajärven alue on suunniteltu ulkoilualueeksi, ja tbilisiläiset käyvät siellä viikonloppuisin. Siellä pidetään myös festivaaleja ja konsertteja. Järvelle pääsee Tbilisin Vaken alueelta joko tietä pitkin tai köysiradalla. Järven länsipuolella on suuri Tbilisin etnografinen ulkomuseo, joka esittelee georgialaista kansanrakentamista. == Lähteet == == Aiheesta muualla == Luokka:Georgian järvet Luokka:Tbilisi Luokka:Kuran vesistö
Desperado (yhtye)

Desperado oli yhdysvaltalainen rockmusiikkia esittänyt yhtye, jonka laulaja Dee Snider perusti vuonna 1988. Sniderin ohella yhtyeen alkuperäisen kokoonpanon muodostivat kitaristi Bernie Tormé, basisti Marc Russell ja rumpali Clive Burr. Yhtye nauhoitti ensimmäisen studioalbuminsa Bloodied, but Unbowed vuonna 1988 ja levy-yhtiö Elektra Recordsin oli määrä julkaista albumi piakkoin sen valmistumisen jälkeen, mutta sen sijaan yhtiö jätti albumin julkaisematta. Albumi julkaistiin virallisesti ensimmäistä kertaa vasta vuonna 1996 levy-yhtiö Destroyer Recordsin avustuksella kahdella uudella kappaleella vahvistettuna. Bloodied, but Unbowed julkaistiin alkuperäisessä muodossaan, 11 kappaleen mittaisena, vuonna 2006 nimellä Ace. Ennen albumin virallista julkaisua se oli levinnyt jo vuosia epävirallisena bootleg-nauhoitteena. Yhtye ei ole enää aktiivinen. Rumpali Clive Burr sairastui 2000-luvun alussa MS- tautiin, johon hän kuoli vuoden 2013 keväällä. Dee Snider vaikuttaa tätä nykyä paluun tehneen Twisted Sisterin laulajana, Bernie Tormé sooloartistina ja säveltäjänä ja Marc Russell on levyttänyt sooloartistina. == Diskografia == * Bloodied, but Unbowed (1996) * Ace (2006) == Kokoonpano == *Dee Snider - laulu *Bernie Tormé - soolo- ja rytmikitara *Marc Russell - basso *Clive Burr - rummut == Lähteet == Luokka:Yhdysvaltalaiset rockyhtyeet
Mondo Mini Shows

Mondo Mini Shows (tunnetaan myös nimellä Mondo Media) on internetjakeluun keskittynyt mediatalo, jonka kuuluisin tuotos Joe Cartoon on saavuttanut suurta maailmanlaajuista suosiota. == Mondo Mini Showsin sarjoja == * Alice in Wonderland * The God & Devil Show * Queer Duck * Hard Drinkin' Lincoln * Heavy Metal Guy * Inspector Beaver * Jesus & His Brothers * Like, News * Absolute Zero * Piki & Poko * Poker Night * Trailer Court * Thugs on Film * This Modern World * Turbo Fantasy * Zombie College * Spiral * Gone Bad * Baman Piderman (vain 1 tuotantokausi) * Dick Figures * Larva ==Aiheesta muualla== * kotisivut Luokka:World Wide Web
Tadžikistanin vaakuna

Tadžikistanin vaakuna on Tadžikistanin tunnus lipun ja kansallislaulun ohella. Se hyväksyttiin käyttöön 28. joulukuuta 1993 ja se pohjautuu neuvostoaikaiseen Tadžikistanin SNT:n vaakunaan. Vaakunassa on keskellä Pamir-vuoristo, maan täydellistä itsenäisyyttä kuvaava kultainen kruunu ja sen päällä seitsemän tähteä, jotka edustavat tadžikkien kulttuurissa inhimillisiä hyveitä. Vaakunan alalaidassa on nouseva aurinko. Vaakunan sivuilla on puuvillaa ja vehnää Tadžikistanin lippuun kiedottuina. == Katso myös == *Tadžikistanin sosialistisen neuvostotasavallan vaakuna Luokka:Valtioiden vaakunat Luokka:Tadžikistan
Risto Urrio

Risto Olavi Urrio (s. 15. maaliskuuta 1948, Laukaa) on suomalainen toimittaja, kirjailija, Jyväskylän kirjailijatalon entinen toiminnanjohtaja ja Suomen Maakuntakirjailijat ry:n entinen puheenjohtaja. Nykyisin (2011–) Suomen Maakuntakirjailijat ry:n varapuheenjohtaja. Urrio on ollut mukana toimittamassa useita kronikoita ja julkaissut antologioita sekä toimittanut omakustannekirjoja, joihin myös suunnitellut kansia. Hän on myös suomentanut Jyväskylän kaupunginteatterille näytelmiä ja ollut aktiivisesti teatteritoiminnassa mukana. Urrio on kirjoittanut avustajana Keskisuomalaiseen vuodesta 1992 sekä muun muassa Savon Sanomiin, Suur-Jyväskylän lehteen ja Kortepohjalaiseen. Hän toimii Jyväskylän Sataman Yön tiedotusvastaavana, Kortepohjan asukkaat ry:n ja Viitaniemen koulun vanhempainneuvoston hallituksissa, Sohwin Kulttuuripalkinnon raadissa ja tiedottajana sekä työskenteli uuden kustantajan, Kärpänen Kustannuksen markkinointivastaavana. Urrio valittiin 2010 Kortepohjan Asukkaat ry:n puheenjohtajaksi ja 2011 Kortepohjalainen-lehden päätoimittajaksi. Urrio kuvaa tuotannossaan muun muassa Keski-Suomea ja sen ihmisiä. Urrio on myös toimittanut pakinakirjan Tuplawee I Hankasalmen Sanomien päätoimittajasta ja Keskisuomalaisen erikoistoimittajasta Heikki "Tuplawee" Wirtasesta. Urrio on toiminut toistakymmentä vuotta kirjoittajien kouluttajana mm. Laukaan, Jyvälän ja Jyväskylän kansalaisopistoissa. Syksyllä 2014 hän aloitti Elämäntarina-kurssit Aurinkorannikolla, Fuengirolan Sofia-opistossa. Urriolle on myönnetty ravintola Sohwin 1. kulttuuripalkinto vuonna 1992. == Kirjat == * Reiska – kertomus elävästä elämästä (Atena 1988) * Kättely on kivaa, runokokoelma Toivo Laakson kanssa (Tori kustannus 1994) * Tässähän ei voi erehtyä – Jyväskylän rautatieläisten mieskuoron aikakirja (Tori Kustannus 1998) * Tuplawee I – pakinakokoelma (Tori Kustannus 1994) * Naru pidentää isää – kännykkähuumoria Vesa Karvisen kanssa (Leikkimieli 2006) * Halla-Otto – kiertävä kansansoittaja (Leikkimieli 2008) * Laveria ei jätetä – kännykkä- ja nettihuumoria (Kärpänen Kustannus 2009) * Jyväskylä Tunnelmia (Kirjakaari 2014), kaupungin historiaa ja nykypäivää värikkäästi; käännetty englanniksi ja venäjäksi, tulossa myös käännös kiinaksi * Suomen Ateena – ihmisiä kylällä Jyväskylä 180 – Suomi 100 (Kirjaksi.net 2017) * Vaeltava runoilija – Elämäntaidon kirjavilla poluilla (toim. yhdessä Paula Pollari-Urrion kanssa) Erkki J. Vepsäläisen elämäkertaa (Suomen Maakuntakirjailijat 2017) * Tuhannen tarinan Järvilinna – Tuomarin huvilasta poikakodiksi (Kauko Sorjosen säätiö 2020) == Lähteet == Luokka:Suomalaiset kirjailijat Luokka:Vuonna 1948 syntyneet Luokka:Elävät henkilöt
Astara (Azerbaidžan)

Astara () on kaupunki Azerbaidžanissa lähellä Iranin rajaa. Se sijaitsee Kaspianmeren rannalla 313 kilometriä Bakusta etelään. Kaupunki on Astaran piirin keskus. Siellä on Bakusta etelään johtavan rautatien pääteasema ja M3-valtatien päätepiste. Asukkaita on 16 600 henkeä (vuonna 2010). Kaupunki on perustettu vuonna 1945. Se on subtrooppisen maatalousalueen keskus, jossa toimii lähinnä elintarviketeollisuutta. Azerbaidžanin ja Iranin Astaran välillä on kansainvälinen rajanylityspaikka. ==Lähteet== ==Aiheesta muualla== * Azerb.com: Astara Luokka:Astaran piirikunta Luokka:Azerbaidžanin kaupungit
Katkero

Katkerot ovat katkeroiden maustejuurista tai kuorista uutetuilla katkeroaineilla maustettuja alkoholijuomia. Niiden maku on yleensä voimakkaan karvas ja alkoholipitoisuus vaihtelee 20–40 tilavuusprosentissa. Tunnettuja merkkejä ovat muun muassa Campari, Fernet-Branca ja Gammel Dansk. Katkeroita käytetään ruokaryyppynä ja drinkeissä. * Luokka:Seulonnan keskeiset artikkelit tr:Amaro (likör)
Ranskan Keski-Afrikka

Ranskan Keski-Afrikka (myös Ranskan Ekvatoriaali-Afrikka, ) oli Ranskan siirtomaa-alue Keski-Afrikassa vuosina 1910–1958. Se käsitti nykyiset Gabonin, Keski-Afrikan tasavallan, Kongon tasavallan ja Tšadin. Alue ulottui Kongojoelta Saharaan ja rajoittui luoteessa Ranskan Länsi-Afrikkaan. ==Historia== Ranska valloitti alueen 1800-luvulla ja 1900-luvun alussa. Alkujaan koko aluetta nimitettiin Ranskan Kongoksi, mutta 15. tammikuuta 1910 se sai nimen Ranskan Keski-Afrikka. Se jakautui hallinnollisesti neljään alueeseen, jotka olivat Gabonin, Keski-Kongon (Moyen Congo, nykyinen Kongon tasavalta) ja Ubangi-Šari-Tšadin (Oubangui-Chari-Tchad) siirtomaat sekä Tšadin sotilasalue. Ubangi-Šari (nykyinen Keski-Afrikan tasavalta) ja Tšad erotettiin toisistaan vuonna 1920, ja jälkimmäinen sai siirtomaan statuksen.French Equatorial Africa & Cameroons, s. 238. Saksan Kameruniin vuonna 1911 liitetyt alueet palautettiin Ranskan Keski-Afrikan yhteyteen ensimmäisessä maailmansodassa.French Equatorial Africa & Cameroons, s. 245–246, 249–250. Kenraalikuvernöörin johtama Ranskan Keski-Afrikka oli aluksi erillisten siirtomaiden muodostama liittovaltio. Sen hallinnollinen keskus oli Brazzaville. Hallinto yhtenäistettiin vuonna 1934, minkä jälkeen entisiä siirtomaita kutsuttiin alueiksi (région) ja vuodesta 1937 lähtien territorioiksi (territoire).French Equatorial Africa & Cameroons, s. 257–260. Vuoden 1946 perustuslain mukaan ne saivat Ranskan merentakaisten alueiden statuksen vuonna 1947. Toisen maailmansodan aikana alue oli vuoden 1940 elokuusta lähtien Vapaan Ranskan joukkojen hallinnassa. Ranskan neljännen tasavallan aikana (1946–1958) sillä oli edustajansa Ranskan parlamentissa. Siirtomailla oli myös omat aluekokouksensa, joiden edustajat valittiin vuoteen 1956 saakka erillisistä Ranskan kansalaisten ja afrikkalaisten kiintiöistä. Ranskan Keski-Afrikan pinta-ala oli 2 487 000 neliökilometriä, mutta vuonna 1946 siellä oli vain 4,1 miljoonaa asukasta. Heistä 8 300 oli eurooppalaisia. Vielä 1910-luvun alussa väestö oli arvioitu kuudesta kymmeneksi miljoonaksi. Alue oli yksi Ranskan taloudellisesti vähiten kehittyneistä siirtomaista. Sen vientituotteita olivat puutavara, puuvilla, kulta, timantit, palmuöljy ja kookospähkinät, kahvi, karja, vaha, kautsu, nahat ja norsunluu. Vuonna 1958 alueen valtiollisesta asemasta järjestettiin kansanäänestys, jonka tuloksena Ranskan Keski-Afrikka hajosi ja territoriot saivat autonomian osana Ranskan yhteisöä. Maat itsenäistyivät vuoden 1960 aikana. ==Lähteet== * ===Viitteet=== ==Katso myös== * Ranskan siirtomaat ==Aiheesta muualla== Luokka:Gabonin historia Luokka:Keski-Afrikan tasavallan historia Luokka:Kongon tasavallan historia Luokka:Tšadin historia Keski-Afrikka
Jowhar

Jowhar () on kaupunki Somaliassa ja Shabeellaha Dhexen alueen pääkaupunki. Kaupunki sijaitsee noin 90 kilometrin päässä maan pääkaupungista Mogadishusta. Jowharissa on lentoasema, joka sijaitsee kaupungin pohjoispuolella. Jowharin asukasluku on noin 48 000\. Abdullahi Yusuf Ahmedin johtama Somalian väliaikaishallitus käytti kaupunkia pääkaupunkinaan Baidoan ohella kesästä 2005 lähtien. Helmikuussa 2006 hallitus siirtyi kokonaan Baidoaan turvallisuussyistä. Kesäkuussa 2006 Islamilaisten oikeusistuinten liitto valtasi kaupungin sitä hallitsevalta sotaherra Mohamed Dherelta. 27\. joulukuuta 2006 Somalian väliaikaishallitus valtasi kaupungin Etiopian joukkojen avustamana. 17\. toukokuuta 2009 islamistien Al-Shabaab-joukot valtasivat kaupungin.Somali militants capture key town, BBC, 17 May 2009 ==Lähteet== Luokka:Somalian kaupungit
Shut You Out

Shut You Out on ruotsalaisen punk-yhtye Millencolin kappale, joka julkaistiin heidän albumillaan Kingwood. Kappale julkaistiin singlenä 24. lokakuuta 2005. Kappaleen B-raita oli ennen julkaisematon kappale ”Ratboy’s Masterplan”. == Kappaleet == # Shut You Out # Ratboys Masterplan Luokka:Vuoden 2005 kappaleet Luokka:Millencolinin kappaleet
Sophie von La Roche

Maria Sophie von La Roche, o.s. Gutermann (6. joulukuuta 1730 – 18. helmikuuta 1807) oli saksalainen kirjailija. ==Elämä== La Roche syntyi kolmestatoista lapsesta ensimmäisenä Kaufbeurenissa Baijerissa. Äiti kuoli tyttären ollessa 17-vuotias. La Roche oli nuoruudessaan runoilija Wielandin rakastettu. La Roche meni vuonna 1753 naimisiin Georg Michael Frankin (La Roche) kanssa. Hänellä oli kaksi aiempaa suhdetta; ensimmäinen lääkäri Gian Lodovico Bianconin, toinen tulevan runoilija Christoph Martin Wielandin kanssa.http://www.enotes.com/nineteenth-century-criticism/sophie-von-la-roche La Rochelle syntyi kahdeksan lasta, joista viisi selvisi varhaislapsuudestaan. ==Ura== La Rochen Samuel Richardsonilta vaikutteita saaneista kirjeromaaneista ja sukukertomuksista puuttuu todellista runollista voimaa, mutta ne osoittavat ihmissydämen tuntemista. Tunnetuin niistä on Wielandin julkaisema Geschichte des Fräuleins von Sternheim (1771).Laroche, Sophie, Tietosanakirja osa 5, palsta 600–601, Tietosanakirja Osakeyhtiö 1913 La Roche muistetaan useista romaaneista, joista ensimmäinen on Geschichte des Fräuleins von Sternheim (1771). Hän kierteli uransa aikana Euroopassa melko laajalti ja julkaisi matkakertomuksia. Vanhuuteensa saakka kirjoittanut La Roche kuoli 76-vuotiaana Offenbach am Mainissa. == Lähteet == ==Aiheesta muualla== Luokka:Saksalaiset kirjailijat Luokka:Vuonna 1730 syntyneet Luokka:Vuonna 1807 kuolleet
Lauri Saari (jääkäri)

Lauri Johannes Saari (10. joulukuuta 1893 Rymättylä – 13. tammikuuta 1931) oli suomalainen jääkäriliikkeeseen kuulunut everstiluutnantti. Hänen vanhempansa olivat maanviljelijä Matti Mikkola ja Maria Sofia Virola. Turun Sanomien perustaja ja ensimmäinen päätoimittaja sekä nuorsuomalaisen puolueen kansanedustaja Antti Mikkola oli hänen veljensä. Saari vihittiin avioliittoon vuonna 1918 Eine Blyhin kanssa.Suomen jääkärien elämäkerrasto 1938Suomen jääkärien elämäkerrasto 1975 ==Opinnot== Saari kävi viisi luokkaa Turun suomalaista lyseota ja Turun kauppaopiston vuosina 1911–1913. Hän suoritti Sotakorkeakoulukurssin Saksassa vuosina 1923–1925 ja sai Suomen sotakorkeakoulun diplomin vuonna 1926. ==Jääkäriaika== Liikealalla toiminut Saari kiinnostui itsenäisyysaatteesta ja liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 26. marraskuuta 1916, josta hänet siirrettiin pataljoonan 4. komppaniaan 21. joulukuuta 1915 . Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Rintamapalveluksensa jälkeen hän osallistui Polangenissa järjestetyille erikoiskursseille (pommarikurssi). ==Suomen sisällissota== :Katso myös: Suomen sisällissota Saari saapui Suomeen (Vaasaan) jääkäreiden pääjoukon mukana yliluutnantiksi ylennettynä 25. helmikuuta 1918. Hänet komennettiin Suomen sisällissotaan komppanianpäälliköksi 3. jääkärirykmentin 5. jääkäripataljoonan 1. komppaniaan, jonka päällikkönä hän otti osaa Tampereen saartoon ja Viipurin valloitukseen. ==Sisällissodan jälkeinen aika== Sisällissodan jälkeen Saari palveli edelleen 3. Jääkärirykmentissä, jolla sittemmin on ollut nimet Savon jääkärirykmentti n:o 3 ja Uudenmaan rykmentti. Hänet komennettiin 19. kesäkuuta 1918 alkaen 2. pataljoonan komentajan viransijaiseksi, mistä tehtävästä hänet siirrettiin 7. huhtikuuta 1919 Savon jääkärirykmentin 8. komppanianpäälliköksi. Armeijasta hän erosi 22. lokakuuta 1919 ja liittyi suojeluskuntajärjestöön ja hänet sijoitettiin paikallispäälliköksi Kuopion suojeluskuntaan. Kuopion suojeluskunnassa hän palveli 1. marraskuuta 1919 – 1. marraskuuta 1920 välisen ajan, jonka jälkeen hänet määrättiin 1. marraskuuta 1920 alkaen Kuopion suojeluskuntapiirin päälliköksi. Suojeluskunnasta hän erosi 30. elokuuta 1930. Hän kuoli keuhkotautiin 13. tammikuuta 1931. ==Lähteet== * Puolustusministeriön Sotahistoriallisen toimiston julkaisuja IV, Suomen jääkärien elämäkerrasto, WSOY Porvoo 1938. * Sotatieteen Laitoksen Julkaisuja XIV, Suomen jääkärien elämäkerrasto 1975, Vaasa 1975 ISBN 951-99046-8-9. * Toim. J. Suomalainen, J. Sundvall, E. Olsoni ja A. Jaatinen: Suomen jääkärit osa I, Oy Sotakuvia Kuopio 1933. * Suomen sotasurmat 1914-1922 © 2001- Valtioneuvoston kanslia, Suomi Finland. ===Viitteet=== Luokka:Jääkärieverstit Luokka:Vuonna 1893 syntyneet Luokka:Vuonna 1931 kuolleet
Jovana Janković

Jovana Janković (, s. 25. huhtikuuta 1981 Belgrad, Serbian sosialistinen tasavalta, Jugoslavia) on serbialainen TV-henkilö ja juontaja Serbian yleisradiossa Radio-televizija Srbije. Janković aloitti uransa 19-vuotiaana. Hän juonsi Eurovision laulukilpailun Belgradissa 2008 Željko Joksimovićin kanssa. Vuonna 2012 hän meni naimisiin Joksimovićin kanssa. Luokka:Juontajat Luokka:Serbialaiset henkilöt Luokka:Vuonna 1981 syntyneet Luokka:Elävät henkilöt
SingTel

SingTel (Singapore Telecommunications Limited) on singaporelainen julkinen telekommunikaatioalan yritys. Sillä on yli 600 miljoonaa asiakasta 25 maassa, mikä tekee siitä yhden maailman suurimmista telekommunikaatioalan yrityksistä. SingTel toimi Singaporen Grand Prix'n pääsponsorina vuodet 2008–2013. ==Lähteet== ==Logot== File:SingTellogo.svg| – 2015 File:Singtel logo.svg|2015 – Luokka:Valtionyhtiöt Luokka:Singaporelaiset yritykset
Katkerot

Katkerot eli kielikatkerot (Gentiana) on kasvisuku katkerokasvien heimossa. Siihen kuuluu yli 300 ruohovartista kasvilajia, jotka kasvavat usein vuoristoissa. Joukossa on sekä yksi- että monivuotisia kasveja. Niiden varsi on pysty, ja kukat kasvavat yksitellen tai muutaman kukan ryhmänä kasvin latvassa. Kukat ovat sinisiä tai purppuranpunaisia, viisiterälehtisiä ja yleensä suhteellisen suuria. Suomessa on viljelty kellokatkeroa (Gentiana pneumonanthe) ja keltakatkeroa (Gentiana lutea) lääkekasveina. Suomessa kasvaa luonnonvaraisena Lapissa tunturikatkero (Gentiana nivalis). Katkeroissa on myös puutarhalajeja, kuten alppikatkero (Gentiana acaulis). Lähisukuiset ripsikatkerot eli ketokatkerot (Gentianella) kuuluvat nykyisin omaan sukuunsa. == Katkerolajeja == * Alppikatkero (Gentiana acaulis) * Amppelikatkero (Gentiana scabra) * Dahuriankatkero (Gentiana decumbens) * Himalajankatkero (Gentiana cachemirica) * Hurmekatkero (Gentiana pannonica) * Kellokatkero (Gentiana pneumonanthe) * Keltakatkero (Gentiana lutea) * Kevätkatkero (Gentiana verna) * Leikkokatkero (Gentiana triflora) * Lännenalppikatkero (Gentiana alpina) * Metsäkatkero (Gentiana asclepiadea) * Mustekatkero (Gentiana siphonantha) * Punakatkero (Gentiana purpurea) * Ristikatkero (Gentiana cruciata) * Rönsykatkero (Gentiana dahurica) * Syyskatkero (Gentiana sino-ornata) * Tiibetinkatkero (Gentiana tibetica) * Tunturikatkero (Gentiana nivalis) * Täpläkatkero (Gentiana punctata) * Törmäkatkero (Gentiana septemfida) * Umpukatkero (Gentiana clausa) Kuva:Gentiana lutea 230705.jpg|Keltakatkero Kuva:N040728029.jpeg|Tunturikatkero Kuva:Gentiana pneumonanthe 130805a.jpg|Kellokatkero == Lähteet == == Aiheesta muualla == * Suomen Lajitietokeskus: Kielikatkerot – Gentiana *Funet: Katkerot (Gentiana) *United States Department of Agriculture (USDA): Gentiana *Flora of China: Gentiana *
Google Kääntäjä

Google Kääntäjä () on Googlen ilmainen käännöskone, jolla voi kääntää esimerkiksi sanoja, tekstikatkelmia, puhetta, asiakirjoja, internet-sivuja ja teksteistä otettuja valokuvia kielestä toiseen. Kääntäjä osaa 243 kieltä. ==Toimintaperiaate== Googlen käännöspalvelu perustui alun perin tilastolliseen kääntämiseen. Siinä tietokoneohjelmalle syötetään opetusaineistona valtava määrä ihmisen kääntämiä tekstikatkelmia ja ohjelma pyrkii oppimaan niistä, millaiset sanat ja sanajonot vastaavat toisiaan eri kielissä. Kuitenkin joissakin kielissä, kuten ranskassa, saksassa ja japanissa, kääntäjä käyttää tekoälyyn pohjautuvaa menetelmää. Lisäksi kääntäjän mahdolliset käyttötavat (esimerkiksi suoraan puheesta kääntäminen tai kuvasta poimitun tekstin kääntäminen) eroavat eri kielten välillä. Käännösmenetelmästä johtuen käännöksissä on usein erikoisia virheitä erityisesti kielten- ja paikannimien kohdalla. Käännöksissä tulee usein virheitä, koska kääntäjä ei välttämättä tunne asiayhteyttä. Joissakin lauseissa kääntäjä voi päätellä sen, mutta ei kaikissa. Google Kääntäjä alkoi käyttää hyväkseen neuroverkkoja syksyllä 2016. Käännin hyödyntää voimakkaasti Googlen itse keräämiä hakutuloksia ja verkosta löytyvää tietoa. Kesällä 2024 kerrottiin PaLM 2 -kielimallin käytöstä, jolloin kääntäjään lisättiin useita uusia kieliä. Googlen mukaan PaLM 2 ymmärtää paremmin ihmisten käyttämien kielien vivahteita ja ymmärtää arvoituksia sekä idiomeja. ==Joitakin tuettuja kieliä== * afrikaans * albania * arabia * armenia * azeri * baski * bengali * bosnia * bulgaria * cebu * englanti * espanja * esperanto * filipino * galego * Georgia * gudžarati * haitinkreoli * hausa * heprea * hindi * hmong * hollanti * igbo * iiri * indonesia * islanti * italia * jaava * japani * jiddiš * joruba * kannada * katalaani * khmer * kiina * korea * kreikka * kroatia * kymri * lao * latina * latvia * liettua * makedonia * malaiji * malta * maori * marathi * mongoli * nepal * norja * persia * pohjoissaame * portugali * punjabi * puola * ranska * romania * ruotsi * saksa * serbia * slovakki * sloveeni * somali * suomi * swahili * tagalog * tamil * tanska * telugu * thai * tšekki * turkki * ukraina * unkari * urdu * valkovenäjä * venäjä * vietnam * viro * zulu ==Lähteet== == Aiheesta muualla == * Google Translate *Teach You Backwards: An In-Depth Study of Google Translate for 103 Languages Luokka:Googlen palvelut Luokka:Kieliohjelmistot Luokka:Seulonnan keskeiset artikkelit
Duncan MacPherson

Duncan MacPherson (3. helmikuuta 1966 Saskatoon, Saskatchewan, Kanada – elokuu 1989 Itävalta) oli kanadalainen jääkiekkoilija. Hän katosi elokuussa 1989 Itävallan Alpeilla, ja hänen ruumiinsa löydettiin vasta vuonna 2003.Eric Adelsonin kolumni MacPhersonista ESPN The Magazinessa MacPherson pelasi juniorina jääkiekkoa kotikaupunkinsa Saskatoon Bladesissa WHL:ssa. Vaikka MacPherson ei pelannut koko kautta 1983–1984 loukkaantumisen takia, New York Islanders varasi lupaavan puolustavan puolustajan kesällä 1984 ensimmäisen kierroksen toiseksi viimeisenä pelaajana. MacPherson osallistui Islandersin harjoitusleirille syyskuussa 1984, mutta loukkaantui ja leiri jäi kesken. Hän pelasi kaksi seuraavaakin kautta vielä juniorina Saskatoonissa, kunnes syksyllä 1986 aloitti ammattilaisuransa Islandersin farmijoukkue Springfield Indiansissa. Hän kuitenkin pelasi vain murto-osan kaudesta loukattuaan polvensa lokakuussa 1986. MacPhersonia pidettiin liian hitaana NHL:aan ja keväällä 1989 New York Islanders purki hänen sopimuksensa. Lähimmäksi NHL:a MacPherson pääsi, kun hänet kutsuttiin korvaamaan loukkaantunut Gord Dineen, mutta tämä päättikin pelata, ja MacPherson joutui seuraamaan ottelun katsomosta. Elokuussa 1989 MacPherson harkitsi skotlantilaisen Dundee Tigersin tarjoamaa pelaaja-valmentajan paikkaa. Hän matkusti 2. elokuuta Länsi-Saksaan, jossa hän tapasi ystäviään, ennen kuin aikoi jatkaa matkaansa Skotlantiin. MacPherson kuitenkin katosi 12. elokuuta. Myöhemmin hänen käyttämänsä auto löydettiin Itävallasta läheltä Stubain jäätikköä, ja etsijät olettivat hänen joutuneen onnettomuuteen jäätiköllä. Salaperäinen katoaminen selvisi vasta heinäkuussa 2003, kun MacPhersonin ruumis löydettiin jäätikön sulettua. == Tilastot == 1982–83 Battlesfords Barons SJHL 59 6 11 17 215 1982–83 Saskatoon Blades WHL 5 2 4 6 16 2 0 0 0 0 1983–84 Saskatoon Blades WHL 45 0 14 14 74 1984–85 Saskatoon Blades WHL 69 9 26 35 116 3 0 0 0 4 1985–86 Saskatoon Blades WHL 70 10 54 64 147 13 3 8 11 38 1986–87 Springfield Indians AHL 26 1 0 1 86 1987–88 Springfield Indians AHL 74 5 14 19 213 1988–89 Springfield Indians AHL 24 1 5 6 69 1988–89 Indianapolis Ice IHL 33 1 4 5 23 ==Huomautuksia== ==Lähteet== * * === Viitteet === Luokka:Kanadalaiset jääkiekkoilijat Luokka:New York Islandersin varaamat pelaajat Luokka:Vuonna 1966 syntyneet Luokka:Vuonna 1989 kuolleet
Ripsikatkerot

Ripsikatkerot eli ketokatkerot (Gentianella) on katkerokasvisukuSuomen Lajitietokeskus: Ripsikatkerot – Gentianella Viitattu 10.12.2020., johon kuuluu 305 lajia. Niitä esiintyy Euraasiassa, Amerikassa ja Australiassa. Suomessa kasvaa neljä lajia ripsikatkeroita, joista yleisin on ketokatkero (Gentianella campestris), mutta sekin on harvinainen. Ne ovat pieniä yksi- tai kaksivuotisia ruohokasveja.Den virtuella floran: Gentianellor (Gentianella) Kehtokatkeroa lukuun ottamatta ne ovat uhanalaisia, horkka-, keto- ja rantakatkero ovat erityisesti suojeltavia lajeja.Uhanalaiset putkilokasvit luonnonsuojeluasetuksessa Ympäristökeskus == Ripsikatkerolajeja == * Englanninkatkero (Gentianella anglica) * Hentokatkero (Gentianella tenella) → nykyisin Comastoma tenellum partakatkeroiden suvussaSuomen Lajitietokeskus: Partakatkerot – Comastoma Viitattu 10.12.2020. * Horkkakatkero (Gentianella amarella) ** Syyshorkkakatkero (Gentianella amarella var. amarella) ** Kesähorkkakatkero (Gentianella amarella var. lingulata) * Kehtokatkero (Gentianella aurea) * Ketokatkero (Gentianella campestris) ** Syysketokatkero (Gentianella campestris var. campestris) ** Kesäketokatkero (Gentianella campestris var. suecica) * Merikatkero (Gentianella baltica) * Rantakatkero (Gentianella uliginosa) * Sahakatkero (Gentianella detonsa) * Gentianella propinqua * Gentianella scarlatinostriata == Katso myös == * Katkerot == Lähteet == == Aiheesta muualla == * Finto: Kassu – Kasvien suomenkieliset nimet: Gentianella * Funet: Ketokatkerot (Gentianella) * United States Department of Agriculture (USDA): Gentianella * Flora of China: Gentianella *
Paavo Niemelä

Paavo Heino Jalmari Niemelä (3. huhtikuuta 1936 Tyrnävä – 19. helmikuuta 2018 OuluKuolinilmoitus, Kaleva 18.3.2018, s. 43) oli suomalainen keihäänheittäjä. Niemelä saavutti keihäänheitossa SM-hopeaa Kalevan kisoissa 1963 ennätystuloksellaan 80,33 m. Hän oli Soini Nikkisen ja Pauli Nevalan jälkeen kolmas 80 metrin rajan ylittänyt suomalainen keihäänheittäjä. Kalevan kisoissa 1964 hän sai SM-pronssia tuloksella 72,80 m. Vuonna 1964 hän heitti parhaimmillaan tuloksen 78,35 m. Niemelä oli Tyrnävän Tempauksen kasvatti ja edusti myös Posion Pyrintöä ja Kuusamon Erä-Veikkoja. Hän oli 169-senttisenä aikanaan maailman lyhimpiä huippukeihäänheittäjiä. Hän piti keihäänheitossa 30 vuoden tauon mutta aloitti 2000-luvulla kilpailemisen veteraanisarjoissa. Kesäkuussa 2008 hän heitti 70-vuotiaiden Suomen ennätyksen 47,10 m ja paransi heinäkuussa 2009 ennätystä tulokseen 50,22 m (500-grammaisella keihäällä). == Lähteet == * === Viitteet === Luokka:Suomalaiset keihäänheittäjät Luokka:Vuonna 1936 syntyneet Luokka:Vuonna 2018 kuolleet
Ace (albumi)

__NOTOC__ Ace on Desperadon studioalbumi, joka julkaistiin 18. heinäkuuta 2006. == Kappaleet == # # # # # # # # # # # == Kokoonpano == * Dee Snider – laulu * Bernie Torme – kitara * Marc Russel – bassokitara * Clive Burr – rummut \+ * Peter Coleman – tuottaja * Bernie Torme – masteroija == Arvostelut == * AllMusic: == Lähteet == == Aiheesta muualla == * Ace discogs.com -sivustolla Luokka:Vuoden 2006 albumit Luokka:Yhdysvaltalaiset metallialbumit
Lester James Peries

Lester James Peries (5. huhtikuuta 1919 – 29. huhtikuuta 2018)Dr. Lester James Peries dies aged 99 oli srilankalainen elokuvaohjaaja, -tuottaja ja -käsikirjoittaja. Hän ohjasi pitkällä urallaan 18 täyspitkää elokuvaa. Töiden joukossa on myös lyhytelokuvia ja dokumentteja. Peries oli ensimmäisiä tyyliltään srilankalaisia elokuvia tehnyt ohjaaja, ja häntä on kutsuttu myös Sri Lankan elokuvan isäksi. == Ura == Peries syntyi 1919 Colombossa katoliseen lääkäriperheeseen. Hän muutti vuonna 1947 Britanniaan, missä hän työskenteli kuuden vuoden ajan The Times of Ceylonin kirjeenvaihtajana. Hän teki Britanniassa useita lyhytelokuvia. Peries palasi Sri Lankaan ja toimi siellä alkuun brittiläisen dokumentaristin Ralph Keenen johtamassa hallituksen elokuvayksikössä. Periesin ensimmäinen täyspitkäelokuva oli Rekava. Antti Alanen kuvaa teoksessaan sitä omanlaisen srilankalaisen elokuvan avauksena. Peries sai Kultainen palmu -ehdokkuuden elokuvasta Cannesin elokuvajuhlilla 1957. Vaikka Rekava saikin Cannesissa hyvän vastaanoton, se eikä seuraava elokuva Sandesaya eivät menestyneet taloudellisesti. Hän jatkoikin työtään toimittajana. Peries taisteli koko uransa ajan rahoituksen kanssa eikä tehnyt 50 vuotta kestäneen uransa aikana kuin 18 täyspitkää elokuvaa. Peries pystyi 1960- ja 1970-luvulla työskentelemään säännöllisesti elokuvien parissa, sillä monet hänet teoksistaan olivat tuolloin taloudellisesti menestyneitä. Peries palasi 1990-luvulla ohjaajaksi oltuaan sivussa yli vuosikymmenen ajan. Hänen viimienen elokuvansa oli Ammawarune (2006). == Perhe ja tunnustukset == Kasvaessaan Peries käytti kotikielenään englantia. Hän meni vuonna 1964 naimisiin elokuvaohjaaja Sumitra Periesin (o.s. Gunawardena) kanssa. Hänet palkittiin vuonna 2007 Sri Lankabhimanyalla. Hänestä tehtiin vuonna 1997 Ordre des Arts et des Lettres’n komentaja. == Aiheesta muualla == * == Lähteet == Luokka:Srilankalaiset elokuvaohjaajat Luokka:Vuonna 1919 syntyneet Luokka:Vuonna 2018 kuolleet
Raatekasvit

Raatekasvit (Menyanthaceae) on kaksisirkkaisten Asterales-lahkon heimo. Heimoon kuuluu nelisenkymmentä ruoholajia. Kasveja esiintyy vesissä ja kosteikoissa kaikkialla maapallolla. Suomessa heimon kasveista esiintyvät raate ja lammikki. == Tuntomerkit == Raatekasvit ovat vesi- tai suokasveja, joiden lehtiasento on kierteinen, toisinaan myös kaksirivinen. Joskus lehdet ovat sormiliuskaisia, joka tapauksessa ne ovat kourasuonisia. Lavan laidoissa on tavallisesti vettä erittäviä hydatodeja, ja lapa on nyhälaitainen. Lehtikanta on leveä ja ruoti enemmän tai vähemmän palteinen. Kukat ovat toisinaan heterostylisiä. Verhiö on tyveltään yhteenkasvanut, ja teriöliuskoissa on sivupalteet ja/tai ripsuja. Heteenponnet ovat nuolimaisia. Kukassa on mesiäinen. Sikiäin on enemmän tai vähemmän kehänpäällinen, ja vartalo toisinaan puuttuu. Luotti on kaksiliuskainen tai lusikkamainen. Siemenaiheet kiinnittyvät laitaistukoihin. Hedelmä on rakokota, harvoin marja (Liparophyllum). Siemeniä on paljon, ne ovat joskus karvaisia. Siemenessä on öljyinen ravintovarasto eli endospermi.Stevens 2001–, Viitattu 12.11.2014. == Luokittelu == Raatekasvit kuuluvat Asterales-lahkon evoluutiopuussa kladiin, jossa ovat myös siniviuhkakasvit (Goodeniaceae), Calyceraceae ja asterikasvit (Asteraceae). Kladin kasveille on ominaista muun muassa ruohovartisuus, kukinnon päätekukkaisuus, päätekukan alapuolella olevat yksittäiset kukat ja viuhkomaiset osakukinnot, yhteen kasvanut teriö, teriöön kiinnittyvät heteet, yhdislehtinen ja kahdesta emilehdestä muodostunut sikiäin ja pitkä alkio, jossa ei ole endospermihaustorioita (imuelimiä). Aikaisemmin raatekasvit vietiin katkerokasvien (Gentianaceae) yhteyteen, joihin nähden on kuitenkin kemiallisia eroja iridoidi-yhdisteissä. Cronquist (1981) sisällytti heimon Solanales-lahkoon. Vesielämään sopeutumisen vuoksi raatekasveilla ja lummekasveilla (Nymphaeaceae) on yhteistä: haarautuneet kivisolut (sklereidit) ja ilmakanavat. === Suvut === Heimossa on viisi sukua ja noin 58 lajia, joista peräti 40 kuuluu lammikkeihin (Nymphoides). Raatekasvien viisi sukua ovatVascular Plant Families and Genera, List of genera in family Menyanthaceae.: * Liparophyllum Hook.f. * Menyanthes L. – raatteet * Nephrophyllidium Gilg (Fauria Franch.) * Nymphoides Seg. (Limnanthemum S.G.Gmel.) – lammikit * Villarsia Vent. == Lähteet == * Stevens, P. F. 2001–: Angiosperm Phylogeny Website. Version 12, July 2012 [and more or less continuously updated since]. http://www.mobot.org/MOBOT/research/APweb/. === Viitteet === * Luokka:Kasviheimot
Patrik Bodén

Patrik Bodén (s. 30. kesäkuuta 1967 Fryksände) on entinen ruotsalainen keihäänheittäjä. Bodén pitää hallussaan Ruotsin keihäänheittoennätystä tuloksella 89,10 metriä, jonka hän heitti 24. maaliskuuta 1990 Austinissa. Tulos oli myös muutaman kuukauden maailmanennätys, ennen kuin Steve Backley heitti 2. heinäkuuta tuloksen 89,58. Hän saavutti myös Splitin EM-kisoista pronssia Backleyn ja Viktor Zaitsevin jälkeenSplitin 1990 tulokset – EAA . Hän edusti maataan kaksissa olympialaisissa: vuosina 1992 ja 2000, mutta jäi molemmilla kerroilla karsintaan.Patrik Bodén – Sports Reference LLC MM- kilpailuissa hän sijoittui kahdeksanneksi Tokiossa 1991 ja Stuttgartissa 1993 ja kahdenneksitoista Ateenassa 1997. Göteborgissa 1995 ja Sevillassa 1999 hän jäi karsintaan. Helsingin EM-kilpailuissa 1994 hän sijoittui neljänneksiHelsingin 1994 tulokset – EAA ja Budapestin EM-kilpailuissa 1998 kahdenneksitoistahttp://www.telefonica.net/web2/jeube/ResCEur1998.htm. ==Kausien parhaat heitot== * 1986 74,66 Uddevalla 25.9. *1990 89,10 Austin 24.3. * 1991 79,64 Tokio 25.8. * 1993 88,26 Reykjavik 17.6. * 1994 83,54 Nizza 18.7. * 1995 80,12 Pariisi 3.7. * 1997 86,52 Fukuoka 13.9. * 1998 85,15 Karlstad 15.7. * 1999 84,52 Gävle 14.7. * 2000 85,16 Karlstad 18.6. ==Lähteet== Luokka:Ruotsalaiset keihäänheittäjät Luokka:Vuonna 1967 syntyneet Luokka:Elävät henkilöt
Zwijndrecht

Zwijndrecht tarkoittaa seuraavia asioita: *Zwijndrecht, kunta Alankomaissa *Zwijndrecht, kunta Belgiassa
Puustelli Group

Puustelli Group Oy:n tehtaat valmistavat keittiökalusteita tuotantolaitoksissaan Harjavallan Merstolassa. Puustelli Group Oy kuuluu Harjavalta-ryhmään, johon kuuluu myös Kastelli-talot ja Lapti Group. Yrityksen juuret ovat vuonna 1920 perustetussa Harjavalta Osakeyhtiössä. Vuonna 2010 Puustelli Group Oy:n liikevaihto oli noin 72 miljoonaa euroa ja henkilöstömäärä 262, joilla luvuilla se oli Suomen kolmanneksi suurin huonekaluvalmistaja Martelan ja Novartin jälkeen. Taulukko 4. Huonekaluvalmistuksen suurimpia yrityksiä vuonna 2010 (Lähde: Suomen Asiakastieto Oy). Suomessa Puustelli Group Oy ja sen verkosto työllistää noin 1 400 henkilöä. ==Lähteet== ==Aiheesta muualla== *Puustelli Luokka:Suomalaiset rakennustuotevalmistajat Luokka:Merstola Luokka:Sisustusalan tuotemerkit
Explosions in the Sky

Explosions in the Sky on teksasilainen post-rock-yhtye, joka on tullut tunnetuksi tunteisiin vetoavasta musiikistaan, inspiroivista sävellyksistään, ja intensiivisistä live-esiintymisistään. == Historia == Yhtye perustettiin vuonna 1999, jolloin sen nimi oli vielä Breaker Morant. Nimi oli viittaus australialaiseen kansansankariin, Harry "Breaker" Morantiin. Explosions in the Skyn nykyinen nimi perustuu rumpali Chris Hraskyn kommenttiin kaupungilta kuuluneista ilotulituksista yhtyeen nauhoitettua ensimmäisen raitansa, Remember Me as a Time of Dayn. == Musiikki == Explosions in the Skyllä ei ole laulajaa, joten sen kappaleet ovat lähes poikkeuksetta instrumentaalisia. Yhtyeen jäsenet ovat kommentoineet lauluelementin jättämistä pois Austin City Limitsin haastattelussa. Kitaristi Munaf Rayanin mukaan se ei yksinkertaisesti tuntunut heistä sopivalta, johon rumpali Chris Hrasky tarkensi perustelemalla, että Explosions in the Skyn jäsenet kuuntelivat perustamisensa aikoina muita instrumentaaliyhtyeitä. Tästä he saivat idean olla ilman keulakuvaa, jolloin kaikki jäsenet voivat osallistua paremmin kappaleiden tekoon. Yhtyeen viimeisin levy, Take Care, Take Care, Take Care ilmestyi huhtikuussa 2011. == Diskografia == === Albumit === * How Strange, Innocence (17. tammikuuta 2000; uusittu painos 11. lokakuuta 2005) * Those Who Tell the Truth Shall Die, Those Who Tell the Truth Shall Live Forever (27. elokuuta 2001) * The Earth Is Not a Cold Dead Place (4. marraskuuta 2003) * Friday Night Lights soundtrack (29. lokakuuta 2004) * All of a Sudden I Miss Everyone (20. helmikuuta 2007) * Take Care, Take Care, Take Care (18. huhtikuuta 2011) * The Wilderness (1. huhtikuuta 2016) === EP:t === * The Rescue EP (11. lokakuuta 2005) === Muut esiintymiset === * Kappale "Remember Me as a Time of Day" albumilla Refurbished Robots (1999) * Kappale "The Long Spring" albumilla Thank you (2004) == Lähteet == == Aiheesta muualla == * Yhtyeen viralliset kotisivut * Fanien ylläpitämä Myspace-sivusto Luokka:Yhdysvaltalaiset rockyhtyeet Luokka:Yhdysvaltalaiset post-rock-yhtyeet
Tantive IV

Tantive IV on kuvitteellinen avaruusalus George Lucasin Tähtien sota -elokuvissa. Vuoden 1977 alkuperäisessä Tähtien sota -elokuvassa (myöhemmältä nimeltään Star Wars: Episodi IV – Uusi toivo) se oli ensimmäinen nähty alus ja Leia Organa oli siinä matkustajana. ==Alkuerä ja suunnittelu== Aluksen ulkonäkö perustuu Millennium Falconin varhaisimpiin konsepteihin. Kun televisiosarjassa Avaruusasema Alfa, jonka esitys alkoi vuonna 1975, esiintyi alus nimeltä Eagle Transporter, jonka ulkonäkö muistutti Industrial Light & Magicin kehittämää ulkonäköä Falconille, mallintekijät suunnittelivat Falconin uudelleen ja sovelsivat edellisen suunnittelun Tantive IV:lle kutistamalla mallia sekä siirtämällä ylisuuria osia ja ohjaamon. Tämä selittää myös aluksen 194 senttimetriä pitkän pienoismallin monimutkaisuuden, mikä olisi ollut tarpeen Falconin kuvailemisessa. Aluksen nimi paljastettiin alun perin National Public Radion radiokunnelmassa Uudelle toivolle vuonna 1981 Tähtien sodan nykyinen virallinen verkkosivusto kuvailee sitä Alderaanin risteilijäksi (Verkkolinkki). ==Kuvaus== Uudessa toivossa Leia Organa salakuljettaa tässä aluksessa Galaktiselta Imperiumilta varastettuja Kuolemantähden piirustuksia ja aikoo matkustaa Tatooinelle pyytämään Obi-Wan Kenobia auttamaan Kapinaliittoa taistelussa Imperiumia vastaan. Mutta matkan aikana Imperiumin tähtihävittäjä seuraa heitä planeetan ylle. Aluksen joutuessa kaapatuksi, Leia piilottaa piirustukset R2-D2:n sisään ja käskee tätä viemään ne Kenobille. R2-D2:n ja C-3PO:n paettua alukselta pelastuskapselissa Tatooinen pinnalle, Imperiumin iskujoukot ja Darth Vader astuvat sisään alukseen. Vader kuristaa kapteeni Raymus Antillesin hengiltä ja ottaa aluksen muun miehistön sekä Leian vangiksi. Alus esiintyy myös elokuvassa Star Wars: The Rise of Skywalker, jossa siitä oli tullut osa Vastarinnan laivastoa. Se oli mukana Exegolin taistelussa, Nien Nunbin ja Urcos Furdamin toimiessa sen lentäjinä. Alus tuhoutui ja Nunb ja Furdam saivat surmansa, kun Palpatinen taivaalle ampumat Voimasalamat sekoittivat aluksen ohjausjärjestelmän ja saivat sen putoamaan.https://www.superherohype.com/movies/474956-the-rise-of-skywalker- vfx-artist-confirms-star-wars-resistance-ship-in-final-battle Samanlaisia corellialaisia korvetteja käytettiin Endorin taistelussa elokuvassa Jedin paluu. Ja elokuvassa Star Wars: Episodi III – Sithin kosto, nuorempi Antilles toimi kapteenina samankaltaisella aluksella nimeltä Sundered Heart. Näitä aluksia esiintyi myös videopeleissä, kuten X-Wing -simulaattoripelisarjassa sekä Star Wars: Empire at War -strategiapelissä. ==Lähteet== ==Aiheesta muualla== *Tantive IV Wookieepediassa *CR90 korvetti Wookieepediassa Luokka: Tähtien sodan alukset ja laitteet
Pappilan hätävara

Pappilan hätävara on jälkiruoka. Se valmistetaan sekoittamalla leivonnaisten, esimerkiksi pullan tai keksien murusia, hilloa sekä kermavaahtoa keskenään. Perinteinen vanhan ajan pappilan hätävara perustui niin sanottuun leipäkeittoon eli vanhoja leipiä ei heitetty pois, vaan niistä tehtiin hätävararuoka, joka välttämättä ei ollut jälkiruokaa. Nykykehitykset eivät siis ole perinteiseen pappilan hätävaraan perustuvia. Sodanajan pappilan hätävaraan ei ollut viisasta käyttää kermaa ja siitä tehtyä kermavaahtoa, koska sille oli tärkeämpääkin käyttöä. == Lähteet == Luokka: Jälkiruoat
High Speed 1

thumb|220px|Rataa pohjoisessa Kentissä, taustalla Medway Viaducts -sillat. High Speed 1 (lyh. HS1, ent. Channel Tunnel Rail Link) on Lontoon St Pancrasin ja Kanaalin tunnelin suun välinen suurnopeusrata. Rata avattiin liikenteelle kahdessa osassa: ensimmäinen 28. syyskuuta 2003 ja toinen osa 14. joulukuuta 2007. ==Historia== Kanaalin tunnelin ja Pariisin välille avattiin suurnopeuslinja, LGV Nord, vuonna 1994. Samantyyppinen suurnopeusrata avattiin myös Lillen ja Brysselin välille vuonna 1997. Eurostar-junat saattoivat ajaa näillä osuuksilla 300 kilometriä tunnissa, mutta Englannin puolella ne joutuivat käyttämään tavallista rataa hiljaisemmilla nopeuksilla. Koska paikallisliikenne kulki samoja raiteita, siitä aiheutui paljon myöhästymisiä eikä vuoroja voinut ajaa yhtä usein kuin nykyään. Alkuperäisen suunnitelman mukaan Channel Tunnel Rail Link olisi tullut Lontooseen kaakosta ja sen pääteasema olisi sijainnut maan alla lähellä King's Crossin rautatieasemaa. Toteutuneen suunnitelman mukaan rata linjattiin idästä kohti Lontoota. Tämä avasi mahdollisuuden käyttää hiljentynyttä St Pancrasin asemaa terminaalina, josta olisi myös yhteys North London Linelle. Idea yhteydestä sille kuitenkin hyllytettiin myöhemmin. Alkujaan rata piti rakentaa yhtenä kokonaisuutena, mutta vuonna 1998 hanke ajautui taloudellisiin vaikeuksiin. Tämän seurauksena se jaettiin kahteen osaan. Radan ensimmäinen 74 kilometriä pitkä osuus Kanaalin tunnelilta Fawkham Junctioniin lähellä Ebbsfleetin asemaa Kentissä otettiin käyttöön 28. syyskuuta 2003. Suurin osa tästä osuudesta kulkee moottoriteiden M2 ja M20 vieressä. Osuuden turvallisuustesteissä 30. heinäkuuta Eurostar kulki parhaimmillaan 334,7 km/h, joka oli Ison-Britannian raideliikenteen nopeusennätys. Toinen, 39,4-kilometrinen osuus avattiin 14. joulukuuta 2007. Etelästä tullessa Ebbsfleetin jälkeen rata menee Thames-joen alitse 2,5 kilometriä pitkässä tunnelissa. Kuljettuaan noin kymmenen kilometriä Lontoon esikaupunkien reunoilla rata menee kahteen yhteensä noin 19 kilometriä pitkään tunneliin. Sen katkaisee kilometrin mittainen osuus Stratfordissa, jossa sijaitseva asema avataan helmikuussa 2009. Asemalta on myös raideyhteys North Polen varikolle. Tunneli päättyy St Pancrasin aseman pohjoispuolelle. Rata lyhensi matka-aikoja Ranskasta ja Belgiasta noin 40 minuutilla. Pariisista Lontooseen matka kestää nykyisin kaksi tuntia 15 minuuttia. Vuoden 2012 kesäolympialaisten aikaan radalla kulki Southeasternin liikennöimä Olympic Javelin -suurnopeusjuna. == Katso myös == * High Speed 2, suurnopeusjunayhteys Lontoosta Birminghamiin ==Lähteet== ==Aiheesta muualla== *Kotisivut Luokka:Suurnopeusradat Luokka:Yhdistyneen kuningaskunnan rataverkko
Metta

Metta on naisen etunimi. Pentti Lempiäisen Suuren etunimikirjan mukaan se on lyhentymä saksalaisesta nimestä Mathilde, Eeva Riihosen kirjan Mikä lapselle nimeksi? mukaan taas muun muassa Saksassa käytetty muunnos nimestä Margareta.Kysy kirjastonhoitajalta. Metta on annettu etunimeksi 1960–2019 Digi- ja väestötietoviraston tietojen mukaan 63 naiselle. == Tunnettuja Mettoja == *Metta World Peace (s. 1979), yhdysvaltalainen koripalloilija == Lähteet == Luokka:Etunimet
Azura Skye

Azura Skye, alk. Azura Dawn Storozynski (s. 8. marraskuuta 1981, Northridge, Los Angeles, Kalifornia) on yhdysvaltalainen näyttelijä. Hänet tunnetaan muun muassa rooleistaan televisiosarjoista Zoe, Duncan, Jack and Jane (1999–2000) ja Buffy, vampyyrintappaja (1997–2003). == Ura == === Zoe, Duncan, Jack and Jane === Skyen tunnetuimpiin rooleihin kuuluu kenties Janen rooli televisiosarjassa Zoe, Duncan, Jack and Jane. Sarja alkoi vuonna 1999 ja päättyi vuotta myöhemmin vuonna 2000 kahden tuotantokauden ja 26 jakson jälkeen. Toisella tuotantokaudella sarjan nimeksi vaihdettiin lyhyempi Zoe.... Skyen lisäksi muissa nimirooleissa näyttelivät muun muassa Michael Rosenbaum ja Selma Blair. === Buffy === Vuonna 2002 Skye vieraili Buffy, vampyyrintappaja -sarjassa sen seitsemännellä ja viimeiseksi jääneellä tuotantokaudella yhteensä kaksi kertaa. Hän vieraili Cassie Newtonina ensi kertaa kauden neljännessä jaksossa Avun tarpeessa, ja seuraavan kerran hän esiintyi kauden seitsemännessä jaksossa Pahan pauloissa tällä kertaa Ensimmäisen pahan roolissa. Hänen ei alun perin ollut määrä esiintyä jälkimmäisessä jaksossa vaan Taraa näytelleen Amber Bensonin oli määrä palata jakson ajaksi sarjaan. Benson oli kuitenkin haluton kuvaamaan Taraa pahana eikä halunnut palata rooliin, minkä vuoksi Cassien hahmo otettiin vielä kerran mukaan sarjaan. === Muut työt === Skye on vieraillut lukuisissa televisiosarjoissa ja esiintynyt useissa elokuvissa. Hän on vieraillut muun muassa televisiosarjassa CSI: Miami vuosina 2003–2005 yhteensä neljän jakson verran. Hänen muihin televisiovierailunsa kuuluvat muun muassa sarjat House, Bones ja Aavekuiskaaja. Skye on esiintynyt muun muassa elokuvissa 28 päivää (2000), Red Dragon (2002), Carolina (2003) ja One Missed Call (2008). Hänen uusimman elokuvansa Like Moles, Like Rats on määrä ilmestyä vuonna 2008. == Lähteet == == Aiheesta muualla == * Luokka:Yhdysvaltalaiset näyttelijät Luokka:Vuonna 1981 syntyneet Luokka:Elävät henkilöt
Zwijndrecht (Alankomaat)

Zwijndrecht on kunta ja kaupunki Alankomaissa Etelä-Hollannin provinssissa. Asukkaita kaupungissa on 44 445 (1.1.2011) ja väestötiheys on 2 184 as./km². Kunnan pinta-ala on 22,77 neliökilometriä, josta vettä on 2,43 km².Cbs s. 34 Kunnan pormestari on Dominic Schrijer. Zwijndrecht sijaitsee IJsselmonden saaren eteläosassa, Oude Maas, Beneden-Merwede ja Noord-jokien yhtymäkohdassa. Zwijndrechtin naapurikunnat ovat Ridderkerk pohjoisessa, Hendrik-Ido-Ambacht koillisessa, Papendrecht idässä, Dordrecht kaakossa, Binnenmaas lounaassa ja Barendrecht luoteessa. Zwijndrechtin ystävyyskaupungit ovat Saksassa Norderstedt, Slovakiassa Poprad ja Belgiassa Zwijndrecht. == Etymologia == Nimi Zwijndrecht on yhdistelmä kahdesta länsifrankkilaisesta sanasta, zwin ja drecht. Zwin on käännettävissä sanaksi ”vuorovedet” ja drecht puolestaan sanaksi ”ylityspaikka”. Sana Zwijndrecht tarkoittaa siis ”vuorovesiä, jotka voi ylittää.” Tämä nimitys juontuu siitä, että aikoinaan Zwijndrecht oli matalan vuoroveden aikana yhteydessä Dordrechtiin. Kun vuorovesi jälleen nousi, olivat nämä kaksi paikkakuntaa jälleen erillään. Alun perin nimi ”Zwijndrecht” tarkoitti koko Oostendamin ja Heerjansdamin välillä sijaitsevaa, Waal-, Oude Maas-, Noord- ja Pelster-jokien rajaamaa Zwijndrechtin polderia. Nykyisen Zwijndrechtin alueella aikoinaan asuneet ihmiset patosivat alueen tulvien varalta jo keskiajalla. == Historia == Zwijndrechtin polderi () liittyy läheisesti nykyiseenkin Zwijndrechtin kuntaan. Ensimmäistä kertaa nimi ”Zwijndrechtse waard” mainitaan vuodelta 1006 peräisin olevassa piispa Anstridin lahjakirjeessä. Vuonna 1322 aluetta koetteli tulva, joka vaati myös ihmishenkien menetyksiä. Tämän jälkeen Willem III päätti alkaa kehittämään suunnitelmia alueen patoamiseksi. Hän lupasi tammikuussa 1331 polderin osien patoajille omistusoikeuksia osiin polderista. Sittemmin polderi saatiin padotuksi ja ensimmäinen kirkko valmistui Rijsoordiin. Noin vuoden 1395 tienoilla kirkot rakennettiin myös Heer Oudelands Ambachtiin, Heerjansdamiin, Kijfhoekiin ja Hendrik Ido Ambachtiin. Myöhemmin valmistui vielä Schobbelands Ambachtin kirkko. Zwijndrecht sai virallisen ”kunnan” aseman vuonna 1833. Vuonna 1855 Meerdervoort yhdistyi Zwijndrechtiin. Vuonna 1857 Kijfhoek ja Heer Oudelands Ambacht yhdistyivät Groote Lindtin kanssa. Vuonna 1881 Groote Lindtkin yhdistyi Zwijndrechtiin. Heerjansdam yhdistyi kuntaan vasta 1. tammikuuta 2003. Ensimmäinen maininta Heerjansdamista on vuodelta 1323. Zwijndrechtin alueen asukkaat ovat elättäneet itsensä vuosisatojen ajan muun muassa kalastuksella sekä maanviljelyllä. Suunnilleen 1900-luvun alkupuolella kunnassa tuotettuja vihanneksia alettiin viedä Saksaan ja Englantiin. 1800-luvun puolivälissä Zwijndrechtiin perustettiin muun muassa olutpanimo ja lasi- ja suklaatehdas. Noin vuonna 1900 kuntaa avattiin kemikaalitehtaita ja 1900-luvun aikana kunnan teollisuus kasvoi nopeasti. == Lähteet == == Aiheesta muualla == * Virallinen kotisivu * Zwijndrechtin kartta Luokka:Etelä-Hollannin kunnat